《云湖渔乐图为陈茂叔赋》
明代·刘炳

船头书百册，船尾酒百壶。懒骑桃花马，濯缨云水湖。

手携珊瑚竿，不挂朱虎符。壮心捲笠泽，浩气凌东吴。

寒食春风三月暮，暖涨桃花香簇簇。弱水三千锦浪红，禹门九万晴涛绿。

身被紫团宫锦袍，灵槎不厌银河遥。丝纶垂虹八百丈，坐弄明月吹鸾箫。

罡风泠泠挽双袖，手扪箕尾闻云璈。醉来晞发支机石，鼓枻天津钓六鳌。

作者简介：元明间江西鄱阳人，字彦炳。元顺帝至正中，从军于浙。元末诣朱元璋，献书言事。平江西，授中书典签。洪武中屡升大都督府掌记，除东阿知县。旋以病告归，年六十九卒。工诗，有《春雨轩集》。